- Krekar vil finne sin død i Somalia
Statsministeren møtte pressen på sitt første besøk i Norge sammen med miljø- og utviklingsminister Erik Solheim på mandag. Mullah Krekar har tidligere sagt i et lengre intervju med NRK at han kunne tenke seg å flytte til Somalia for å lære bort arabisk i landet. BAKGRUNN:Mullah Krekar: Jeg flytter gjerne til SomaliaPå forhånd hadde Solheim informert statsministeren om at Krekar i disse dager er i retten, tiltalt for å ha drapstruet Høyreleder Erna Solberg og tre kurdere bosatt i Norge. Under pressekonferansen fikk Abdiweli Mohamed Ali spørsmål om hvordan Somalia ville ha tatt imot Krekar, dersom han flyttet dit. - Han vil finne sin død i Somalia. Vi har nok trøbbelmakere. Vi vil finne en måte å ta hånd om ham, svarte den somaliske statsmininsteren. Utover den kommentaren ble ikke saken et videre tema på pressekonferansen.Torsdag i forrige uke ble det avholdt en internasjonal konferanse om Somalia i London, hvor både Solheim og statsministeren var tilstede. Det ble der kjent at Norge gir 11 millioner kroner til et nytt fond i Somalia, som skal bedre somalieres liv gjennom å støtte lokale tiltak for forsoning. Fondet vil det første året være på drøyt 90 millioner kroner. Foruten Norge gir Storbritannia, Danmark, Sverige, Nederland og De forente arabiske emirater penger til fondet. - Jeg vil takke Norge for støtten. Somalia kommer fra 20 år med lovløshet og borgerkrig, og vi håper nå å bringe stabilitet og fred til landet. Norge er ett av de landene som ikke stiller betingelser ved hjelpen sin, sa statsministeren på pressekonferansen.Med støtte fra etiopiske soldater, inntok nylig regjeringsstyrker byen Baidoa, som har vært beleiret av den islamistiske opprørsgruppen al-Shabaab. - Vi utvider nå vår kontroll til hver by og hver landsby. Vi vil ikke ha al-Shabaab-kontrollerte områder i noen del av landet, sa statsminister Ali om situasjonen i det krigsherjede landet. Forholdene mellom de to landene har historisk sett vært dårlig, og preget av religiøse motsetninger. - Etiopia er en venn og en god nabo, og vi har en felles fiende i al-Shabaab. Vi har nå en felles strategi om å gjenerobre landområder som al-Shabaab kontrollerer. Miljø- og utviklingsminister Solheim, som nylig var i Mogadishu på statsbesøk, håper på en snarlig løsning. - Også nabostatene støtter opp om en Somalia-ledet løsning, sa Solheim på pressekonferansen.Kysten utenfor Somalia er vel kjent for problemene med pirater, og statsministeren håper at dette vil løses gjennom økt stabilitet i regionen. - Vi har allerede en stor militær tilstedeværelse til sjøs og langs kysten. Piratvirksomheten har gått tilbake i 2011, men vi mener at løsningen på piratproblemet må løses til lands. Vi må finne løsninger på lovløsheten og fattigdommen, og skape alternativer til ungdommen. I begynnelsen av februar erklærte FN at den humanitære situasjonen i landet har gått fra katastrofetilstand til «nødsituasjon», først og fremst på grunn av bedre avlinger og utstrakt internasjonal humanitær hjelp. - Det er fortsatt to millioner mennesker som trenger hjelp. Vi jobber for et Somalia som er i fred innad og med nabolandene. Vi beveger oss fra en periode med uro, og vi ser nå på fremtiden med håp. Håp om fred. 20 år er nok, og vi er trøtte og lei av borgerkrig og problemer, sa statsministeren.Statsministeren fikk et spørsmål fra somalisk TV om han var i Norge for å signere en oljekontrakt, men det tilbakeviste både han og Solheim. - Jeg er ikke i Norge for å signere oljekontrakter eller noen andre former for kontrakter. Ved funn av olje eller andre mineraler i Somalia vil Norge være ett av landene som vi vurderer samarbeid med, sa statsministeren. - Ved ett hvert statsbesøk dukker det opp konspirasjonsteorier, poengterte Solheim.
Somalias statsminister Abdiweli Mohamed Ali var klar i sin mening om hvilken skjebne som venter mullah Krekar i landet.